Resolució 400/2017/IR, de 12 de desembre (Incident de recusació)
Resolució 400/2017/IR, de 12 de desembre, sobre l'incident de recusació del vocal de la GAIP que va actuar com a ponent de la Resolució 400/2017.
Núm. d'Expedient de Reclamació: 459/2017.
Sentit de la Resolució: Desestimació de la Recusació.
En tot cas, si pel sol fet de ser objecte d'una denúncia un funcionari públic hauria d'abstenir-se d'exercir les seves funcions en relació amb el denunciant, tot interessat i inclús tot presumpte infractor ho tindria molt fàcil per desactivar qualsevol autoritat o tribunal a qui correspongués determinar la seva responsabilitat: denunciar-lo.
Aquesta és la feblesa objectiva dels arguments en què el representant de la Plataforma fonamenta i motiva la seva acció de recusació.
En conclusió, insisteixo en la manca de causes o motius raonables de la meva abstenció en el cas de referència i en conseqüència et proposo, en la teva qualitat de Presidenta de la GAIP i d'acord amb el que preveu l'article 24 de la Llei 40/2015, d'1 d'octubre, que desestimis l'acció de recusació contra la meva persona formulada pel representant de la Plataforma en defensa del sector marítim pesquer de Galícia ".
Segons l'article 24 de la Llei 40/2015, d'1 d'octubre, de règim jurídic del sector públic (LRJSP), pot procedir la recusació si es dona alguna de les causes d'abstenció previstes per l'article 23 de la mateixa Llei, que són les següents:
a) Tenir interès personal en l'afer de què es tracti o en un altre la resolució del qual pugui influir la d'aquell; ser administrador de societat o entitat interessada, o tenir qüestió litigiosa pendent amb algun interessat.
b) Tenir un vincle matrimonial o situació de fet assimilable i el parentesc de consanguinitat dins del quart grau o d'afinitat dins del segon, amb qualsevol dels interessats, amb els administradors d'entitats o societats interessades i també amb els assessors, representants legals o mandataris que intervinguin en el procediment, així com compartir despatx professional o estar associat amb aquests per a l'assessorament, la representació o el mandat.
c) Tenir amistat íntima o enemistat manifesta amb alguna de les persones esmentades a l'apartat anterior.
d) Haver intervingut com a pèrit o com a testimoni en el procediment de què es tracti.
e) Tenir relació de servei amb una persona natural o jurídica interessada directament en l'afer, o haver-li prestat en els dos últims anys serveis professionals de qualsevol tipus i en qualsevol circumstància o lloc.
Atès que no concorre en aquest cas cap de les causes anteriors de parentiu, amistat o enemistat manifestes o de conflicte d'interessos que podrien motivar l'abstenció o la recusació, ha de suposar-se que el reclamant considera que el fet que anunciés la interposició d'una denúncia per prevaricació contra el ponent hauria generat en ell una enemistat manifesta que l'obligaria a abstenir-se del coneixement del procediment de reclamació i de la proposta de la seva Resolució al Ple.
No obstant això, el propi ponent afirma que no sent cap enemistat pel reclamant per l'exercici de les accions que consideri oportú iniciar en defensa dels seus interessos, la qual cosa es dedueix i concorda plenament amb la impecable actuació de l'esmentat ponent a criteri del Ple de la GAIP, que és, no s'ha d'oblidar, l'òrgan col·legiat autor de la Resolució i responsable del seu sentit.
L'article 24 (LRJSP) disposa que aquesta recusació pugui promoure's pels interessats en qualsevol moment de la tramitació del procediment.
En el cas que ens ocupa, però, la recusació arriba després d'acordar-se pel Ple de la Comissió la Resolució que posa fi al procediment de reclamació, de manera que és extemporània i no pot apreciar-se la pretensió del reclamant de suspendre aquesta tramitació amb un incident que comporti obrir peça separada o interrompi, com es demana, el termini de resolució ja que la resolució ja s'ha adoptat pel Ple, com li ha estat oportunament notificat, i el procediment ha finalitzat amb ella.
L'article 44 LTAIPBG preveu que les resolucions de la GAIP es publicaran al portal de la Comissió, prèvia dissociació de les dades personals.
Sobre la base dels antecedents i fonaments jurídics exposats, el Ple de la GAIP, en la sessió de 12 de desembre, amb l'abstenció del ponent contra el qual es promou la recusació, resol:
L'article 24.5 LRJSP disposa que contra les resolucions adoptades en matèria d'incidents de recusació no cap recurs, sense perjudici de la possibilitat d'al·legar la recusació en interposar el recurs que sigui procedent contra l'acte que va posar fi al procediment.